### Resume

Teknisk Udvalg igangsatte arbejdet med udarbejdelse af en strategi for bæredygtigt byggeri for Vejle Kommune den 9. marts 2021, som en del af implementeringen af [adresse]. I løbet af 2021 er der gennemført en bred inddragende proces, og første udkast til Strategi for bæredygtigt byggeri blev drøftet i Teknisk Udvalg den 14. december 2021, punkt 292. På baggrund af drøftelsen er strategien justeret og forelægges til udvalgets drøftelse.

### Sagsfremstilling

Baggrund

I februar 2020 drøftede Teknisk Udvalg ”Principper for bæredygtigt byggeri og bygninger” og besluttede at opstarte en proces for dette arbejde. Grundet den efterfølgende COVID-19-nedlukning og deraf følgende prioritering af opgaver i 2020, blev processen ikke startet op som planlagt. Beslutningen er i stedet indarbejdet som en del af [adresse] 2020-2050, der blev godkendt af byrådet 9. december 2020.

Vejle Kommune er blandt de største virksomheder inden for kommunegrænsen med ca. 10.000 daglige pendlere og ejer af den største bygningsmasse, der danner ramme om de mangfoldige aktiviteter og den kernevelfærd, kommunen er sat i verden for. Beslutningen om at udarbejde en strategi for bæredygtigt byggeri er således et væsentligt bidrag på den bæredygtige vej og mod opfyldelsen af bl.a. Klimaplanens mål samt de nationale rammer fastsat i en national strategi for bæredygtigt byggeri. Teknisk Udvalg opstartede processen med udarbejdelse af strategien den 9. marts 2021. Strategien indgår således i udvalgets klimahandlingsplan 2020.

Processen

Strategien for bæredygtigt byggeri i Vejle Kommune er udarbejdet med afsæt i en bred inddragelse af interessenter i forvaltningerne samt med bygge/rådgiverbranchen i løbet af Q2 og Q3 2021. Den administrative og politiske proces kan opsummeres ved:

* 9. december 2020: Byrådet godkender Klimaplan 2020-2050
* 9. marts 2021: Teknisk Udvalg igangsætter arbejdet med at udarbejde strategien for bæredygtigt byggeri for Vejle Kommune, som en del af implementeringen af Klimaplan 2020-2050.
* April 2021: National Strategi for bæredygtigt byggeri lanceres.
* 17. august 2021: Teknisk Udvalg godkender justeret tids- og procesplan. Dette sker med henblik på at sikre hensigtsmæssig sammenhæng mellem den nationale strategi for bæredygtigt byggeri og [adresse] egen strategi for bæredygtigt byggeri.
* Q2/Q3 2021: Bred administrativ inddragelsesproces med forvaltninger samt med bygge/rådgiverbranchen.
* 5. oktober 2021: Teknisk Udvalg drøfter principper og strategiske retninger for bæredygtigt byggeri.
* 14. december 2021: Teknisk Udvalg drøfter første udkast til strategi for bæredygtigt byggeri.

På baggrund af udvalgets drøftelse den 14. december 2021 er strategien finjusteret, og som besluttet forelægges udkast til strategien til udvalgets drøftelse. Den endelige strategi for bæredygtigt byggeri forelægges til endelig politisk godkendelse i Teknisk Udvalg den 8. februar med efterfølgende godkendelse af Økonomiudvalg og byråd.

Strategiens formål, dogmer og målsætninger

Strategien har til formål, at vi i Vejle Kommune løbende reducerer klimabelastningen fra den samlede bygningsmasse – samtidig med, at vi fortsat udvikler bæredygtige bygninger for borgere og medarbejdere i Vejle Kommune. Med strategien sætter vi rammerne for udviklingen af [adresse] egen bygningsportefølje på ca. 720.000 m2 – men det er ambitionen at kunne inspirere bredere til alle, der bygger i Vejle kommune. Strategien er et væsentligt bidrag på den bæredygtige vej og mod opfyldelsen af blandt andet [adresse] samt krav, der stilles fra national side.

Strategien baseres på følgende fire dogmer:

1. Vi har så få kvadratmeter som muligt.
2. Vi passer på de bygninger, vi har.
3. Vi renoverer og transformerer, før vi bygger nyt.
4. Når vi bygger, gør vi det bæredygtigt.

Dogmerne er rammesættende for [adresse] tilgang til bygningsområdet og suppleres af følgende tre overordnede målsætninger for bygningsmassen:

1. Kloge bygninger - vi skal:

* højne kapacitetsudnyttelsen og arbejde totaløkonomisk med bygningsmassen.
* bevare og transformere kommunale bygninger i takt med samfundsudviklingen.

2. Sunde bygninger - vi skal:

* sikre trivsels- og fællesskabsfremmende bygninger.
* tage hensyn til den lokale kontekst og særlige kvaliteter.

3. CO2-effektive bygninger - vi skal:

* reducere klimaaftrykket i vores bygninger.
* sikre den gode byggeskik og arkitektur i en ny klimakontekst.

Udkast til den samlede strategi for bæredygtigt byggeri fremgår af bilaget.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Løsningens merværdi

Vejle Kommune skal sikre en bæredygtigt bygningsmasse. Strategien for bæredygtigt byggeri sætter en ramme og retning med fire dogmer og tre mål. Strategien understøtter [adresse] såvel som den den nationale strategi for bæredygtigt byggeri.

Forslagets klimavurdering / afledte konsekvens

Strategi for bæredygtigt byggeri skal understøtte og medvirke til at reducere CO2-udledningen fra kommunens bygninger - både i anlægs- og driftsfasen. Der er tale om en strategi, der skal inspirere bredt til at tænke langsigtet bæredygtighed ind i nybyggeri, også hos private bygherrer.

Langsigtet investering

Strategien favner både nybyggeri samt renovering og opgradering af den eksisterende kommunale bygningsmasse. Det er ambitionen at kunne inspirere bredere til alle, der bygger i Vejle kommune.

Forslagets fleksibilitet

Der er fokus på generelt, at strategien for bæredygtigt byggeri er retningsgivende men samtidig efterlader plads til fleksibilitet og foranderlighed fremadrettet, blandt andet er der indarbejdet en testperiode i 2022.

Samarbejde og partnerskaber

Strategien implementeres i tæt dialog på tværs af organisationen Vejle Kommune og i dialog med lokale eksterne rådgivere og samarbejdspartnere. Derudover følges udviklingen inden for området med henblik på at sikre et solidt fagligt fundament løbende.

### Historik

Teknik- og Miljødirektøren indstiller, 18. januar 2022, pkt. 15:
at udkast til strategien for bæredygtigt byggeri drøftes.

Beslutning fra Teknisk Udvalg, 18. januar 2022, pkt. 15:
Udsat.

### Teknik- og Miljødirektøren indstiller,

|  |  |
| --- | --- |
| at | udkast til strategien for bæredygtigt byggeri drøftes. |

### Beslutning

Drøftet.